Kim Behnke (FP), 1998-10-29:
Hvis man som almindelig lille småsparer sidder i USA og har lyst til at købe en aktie, har man foran sig en afgift til et vekselererfirma på i gennemsnit 5 dollar, svarende til ca. 35 kr.
Hvis man i Danmark har lyst til at købe en aktie, ja, så tillader de danske pengeinstitutter, som ofte er dem, der formidler aktiehandelen, sig en kurtage på 500 kr. Den skal vi have sat ned.
Nej, vi skal have et direkte medejerskab hos den enkelte borger.
Det er en spredning af ejendomsretten, som venstrefløjen jo ellers har talt om i mange år.
Men det underlige ved venstrefløjens ønske om en spredning af ejendomsretten er, at ejendomsretten så skal ligge hos nogle fagforeningsbossers medarbejdere og ikke hos den enkelte borger.
Spredning af ejendomsretten, ved at den enkelte borger selv har aktier i en virksomhed, er den mest effektive og mest retfærdige form for spredning af ejendomsretten, for så spreder man også risikoen.
Hr. Frank Aaen har før, dengang det gik op for aktiemarkedet, benyttet enhver lejlighed fra Folketingets talerstol til at tale om disse hundreder af milliarder, som aktiespekulanterne har proppet lige ned i lommen.
Hr. Frank Aaen er ikke klar over, at de hundreder af milliarder først proppes ned i lommen den dag, aktierne sælges.
Så længe man holder aktierne, er det ren teori, at man skulle være blevet de hundreder af milliarder kroner rigere.
så længe de holder aktierne, ja, så slipper de for at få indkasseret det tab, der er.
Men man hører jo ikke hr. Frank Aaens bekymring, når aktieejerne taber på kurserne, det er kun, når de vinder, hr. Frank Aaen er bekymret.
Det her lovforslag er nødvendighedens lov, det er ikke sikkert, at skatteministeren er begejstret for det
, men det er nødvendighedens lov.
Det, der sker i øjeblikket er, at fordi det er så dyrt at handle med aktier i Danmark, er der flere og flere danskere, der finder ud af, at hvis de kobler sig op på deres Internethjemmeside, ja, så kan de handle i udlandet.
Har de et internationalt kreditkort, ja, så kan de blot ved at indtaste kreditkortnummeret handle med aktier i udlandet.
Og så opdager man, at handelsomkostningerne er betragtelig lavere dér.
Det håber jeg er et budskab til Finansrådet om at få sat
de arbitrageafgifter og kurtageafgifter, de har, ned, for ellers vil de opleve, at de også mister omsætning, og det er ikke kun Københavns Fondsbørs, der mister omsætning.
Så har der været en diskussion om spekulanter.
Spekulanter er underligt nok blevet udlagt som noget negativt.
For mig at se betyder det at være spekulant, at man tænker sig om, og det er vel i sig selv noget positivt.
Det er vel fornuftigt, at de, der sidder og varetager f.eks. hr. Aage Frandsens pensionsopsparing, tænker sig om, sådan at når det årlige kontoudtog kommer, viser det, at der faktisk har været en gevinst og ikke et tab.
Jeg er overbevist om, at hr. Aage Frandsen er glad for, at de tænker sig om på hr. Aage Frandsens vegne. Derfor er spekulation noget positivt og noget, vi alle sammen burde lægge os på sinde. Så ville hr. Aage Frandsen gerne gøre det til en diskussion om valutakurser.
Det her handler ikke om valutakurser, det handler om aktier og aktieafgifter, og vi er glade for, at den aktieafgift bliver fjernet.
Og hvad der ellers måtte være af administrative hindringer osv., som erhvervsministeren og økonomiministeren har stillet os i udsigt også vil blive lempet, vil fra Fremskridtspartiets side selvfølgelig blive støttet.
For vi ønsker ikke, at danske aktionærer skal lade sig lokke ud på Internethandel ved hjælp af internationale kreditkort osv.
Vi ønsker, at handelen er i Danmark til gavn for de danske finansielle institutter, som formidler handlerne, men så sandelig også til gavn for dansk erhvervsliv, som nyder